આટલી પ્રાર્થના ગુરુદેવને કરતાં તો જનક ભાવુક થઈ ગયા. જ્યારે બંદી તો બે કર જોડી માત્ર કૃપાર્થીની જેમ જ્ઞાનયાચના કરી રહ્યો હતો. અષ્ટાવક્રજી પોતાના આસનેથી હળવેથી ઊભા થઈ, બંદીની નજીક ગયા, બંદી તો અષ્ટાવક્ર કરતાં ઉંમરમાં મોટો હતો. ઊંચો, દેખાવડો, યુવાન હતો. છતાં અષ્ટાવક્રજીએ ખૂબ જ પ્રેમપૂર્ણ બંદીના મસ્તક ઉપર સ્પર્શ કર્યો. એક ઊર્જાનો ધોધ બંદીના તન-મનમાં પ્રસરી ગયો. બંદીની આંખોમાંથી અશ્રુધારા વિના સંકોચ વહેવા લાગી.